Til Bolius

Min bundplade på altanen er angrebet af korrosion. Det ser ud som om det løber fra skruehullerne.

Hvad kan det være.

Altanen er kun 2 år gammel og korrosionen kom meget hurtigt.

Hilsen Ole


Skader på ny altan, har det betydning for sikkerhed og levetid?
Hej Ole

Det ser ikke så godt ud.

Vi oplever ofte at disse altaner ikke er så gennemtænkte, og at de ikke altid er så gode til at afvande regnvandet.

Måske er der en lille lunke, eller bagfald på denne zinkplade, hvormed der mere eller mindre kronisk står vand eller fugt på.

Forholdet forværres, hvis man salter på altanerne eller bruger gødning til potteplanter etc.

Du bør melde forholdet til det ansvarlige byggefirma. Og pas på med ikke at blive spist af med dårlige undskyldninger, om at sådan er det bare, og det betyder ikke noget.

Det betyder måske ikke så meget indenfor de første 5-10 år, men det er også alt for kort levetid til sådanne konstruktioner. Forholdet skal udbedres med bedre sikring af afvandingen og evt. tætning af skruehullerne.

Vil byggefirmaet ikke reagerer på din henvendelse, må du evt. få en byggesagkyndig til at hjælpe dig.

Held og lykke med det.

